রাজধানীর সূত্রাপুরে মিছিল থেকে মহিলা কমিশনার রাজিয়া আলিম, সুরাইয়া বেগম, মমতাজ চৌধুরী টুটুকে গ্রেপ্তার করা হয়েছে। সিলেটে মহিলা দলনেত্রী শামিয়া বেগম চৌধুরী, কোহিনূর ইয়াসমিন ঝর্ণাসহ ৬ জনকে বিভিন্ন মেয়াদে সাজা দিয়েছে ভ্রাম্যমাণ আদালত। মিছিলে পুলিশ ও সরকার দলীয় নেতাকর্মীদের হামলায় দুদিনে ৬৭৫ জন নেতাকর্মী আহত হয়েছেন বলেও দাবি করে বিএনপি। তবে হরতালের দ্বিতীয় দিন ছিল অনেকটাই উত্তাপহীন। রাজধানীর রাজপথ ছিল যথারীতি আইনশৃঙ্খলা বাহিনীর দখলে। আইনশৃঙ্খলা বাহিনীর চোখে পড়ার মতো তৎপরতা ছিল নগরীর অলিগলিতে। ওদিকে  গতকালের হরতালে রোবট বাহিনী নামে একটি গ্রেপ্তারকারী পুলিশ বাহিনীকে মাঠে নামানো হয়েছে বলে অভিযোগ করেছে বিএনপি। হরতালে রাজধানীর রাস্তায় যানবাহন চলাচল ছিল কম। তবে সন্ধ্যার দিকে তা বাড়তে থাকে। দূরপাল্লার যানবাহনগুলো চলাচল করেনি। কিন্তু রাজধানীসহ সারাদেশে গাড়ি চলাচল কম থাকলেও পুলিশি বাধার মুখে বিএনপি নেতাকর্মীরা রাজপথ দখলে নিতে পারেনি। রাজধানীর বিভিন্ন ওয়ার্ডসহ দেশের বেশির ভাগ জেলায় হরতালের সমর্থনে মিছিল করেছে বিএনপি ও অঙ্গসংগঠনের নেতাকর্মীরা। হরতালে নগরীর বেশির ভাগ দোকানপাট খোলেনি। তবে রেল, বিমান ও লঞ্চ চলাচল  অনেকটা স্বাভাবিক ছিল। চট্টগ্রাম সমুদ্রবন্দর ও দেশের স্থলবন্দরগুলোতে পণ্য খালাস হলেও ট্রাক চলাচল না করায় সে পণ্য দেশের বিভিন্ন জেলায় পৌঁছেনি। হরতালের কারণে সুপ্রিম কোর্টসহ আদালতে বিচারকাজ ছিল প্রায় বন্ধ। ঢিলেঢালা ভাব ছিল প্রশাসনের কেন্দ্র সচিবালয়েও। তবে সচল ছিল পুঁজিবাজার। বিএনপির পক্ষ থেকে দলের ভারপ্রাপ্ত মহাসচিব মির্জা ফখরুল ইসলাম আলমগীর দাবি করেন, স্বতঃস্ফূর্ত অংশগ্রহণ ও সমর্থনের মাধ্যমে দেশবাসী হরতাল সফল করেছে। প্রমাণ করেছে তত্ত্বাবধায়ক সরকার পদ্ধতি বাতিলে সরকারের সিদ্ধান্ত মেনে নেয়নি। তিনি বিএনপি  চেয়ারপারসন বেগম খালেদা জিয়ার পক্ষ থেকে স্বতঃস্ফূর্তভাবে অংশ নিয়ে হরতালকে সফল করায় দেশবাসী ও দলের নেতাকর্মীদের ধন্যবাদ এবং অভিনন্দন জানান।